**Pályázati kiírás**

**Vasúti Építészeti Nívódíj elnyerésére**

A Vasúti Építészeti Alapítvány először ebben az évben, majd ezt követően három évenként a Vasúti Építészeti Napok konferenciához kapcsolódóan, a MÁV Zrt. együttműködésével megszervezi a Vasúti Építészeti Nívódíj pályázatot. A nyilvános pályázat célja a vasúti építészeti tervezés szakterületén végzett minőségi alkotó munka elismerése.

**1. PÁLYÁZATI SZABÁLYOK**

Bírálati kategóriák:

É1 Megállóhelyek, perontetők

É2 Új építésű, vagy átalakított, felújított kisállomások felvételi épületei

É3 Új építésű, vagy átalakított, felújított nagyállomások felvételi épületei

É4 Minden egyéb, vasúti üzemi és kiszolgáló épület, új építésű, vagy átalakított, felújított

É5 Belsőépítészet, társművészet, környezetrendezés

Pályázni olyan személyeknek lehet, akik felelős tervezőként a MÁV Zrt. a NIF Zrt. vagy a GYSEV Zrt. (esetleg települési önkormányzat) megbízásából a teljes építészeti (társművészeti, környezetrendezési) tervezési folyamatot végezték (koncepció tervtől a kiviteli tervig), a létesítmény terv szerinti megvalósítását is figyelemmel kisérték és a pályázat feltételeit magukra nézve kötelezőnek elismerik. Nem vehet részt a pályázaton olyan alkotás, ahol szerzői jogi, vagy etikai vita áll fenn.

A projekteknek 2011. január 01. és 2015. december 31. közötti időszakban kellett befejeződniük, és a pályázat kiírásakor még használatban kell lenniük. A befejezés időpontja azonos a jogerős használatbavételi engedély dátumával. Egy pályázó legfeljebb tíz pályaművet nyújthat be.

A pályázók a jelentkezési lapon nyilatkoznak arról, hogy a pályázatra benyújtott épület a fent említett feltételeknek megfelel. A jelentkezési lapon a pályázók hozzájárulnak ahhoz, hogy a benyújtott pályázatokat a Kiíró 2016. szeptemberben a Vasúti Építészeti Napok konferenciához kapcsolódó kiállításon bemutathassa, és a Nívódíj pályázatról készülő kiadványban térítésmentesen felhasználhassa.

**2. PÁLYÁZATOK BENYÚJTÁSA**

A pályázatokat személyesen (munkaidőben) a MÁV Zrt. székházában az Ingatlan Fejlesztési Osztály titkárságán lehet átadni (1087. Budapest, Könyves Kálmán krt. 54-60.), vagy postai úton ajánlott küldeményként kell eljuttatni oda, legkorábban a benyújtási határidő előtt egy héttel.

Címzett: MÁV Zrt. Ingatlan Fejlesztési Osztály, Madácsi Gábor osztályvezető. Postacím: 1940 Budapest.

A csomagoláson fel kell tüntetni: VASÚTI ÉPÍTÉSZETI NÍVÓDÍJ PÁLYÁZAT.

A PÁLYÁZATI HATÁRIDŐ LEJÁRTA ELŐTT NEM BONTHATÓ FEL! A pályázó felelőssége olyan szállítási mód megválasztása, amely biztosítja a határidőre történő megérkezést. A határidő után érkezett pályázatokat visszaküldik a feladónak.

**Beadási határidő:** 2016. 08. 01. 12.00 óra meghosszabbítva

**Új Beadási határidő: 2016. 09. 15. (csütörtök) 12.00 óra**

**3. PÁLYÁZATOK ELBÍRÁLÁSA, DÍJAZÁSA**

A pályázatokat a Zsűri a benyújtott pályázati dokumentáció, szükség esetén helyszíni bejárás alapján bírálja el. Minden kategóriában csak egy díjat ítélnek oda. A Zsűri minden kategóriában adhat dicséreteket is. Ha valamely kategóriában a benyújtott munkák minősége nem éri el a megkívánt színvonalat, a Zsűri fenntartja a jogot arra, hogy ne adjon díjat. A pályázatról zárójelentés készül.

Minden díjazott és dicséretben részesülő pályázó megkapja a Vasúti Építészeti Alapítvány Elismerő Oklevelét. A Nívódíj nyertesei ezen kívül kisplasztikai alkotást is kapnak.

Kiadásra kerül a pályázat nyerteseinek és dicséretben részesülőinek katalógusa.

**4.** **ZSŰRI**

A Vasúti Építészeti Alapítvány felkérésére a Magyar Építész Kamara, a Magyar Építőművészek Szövetsége és a MÁV Zrt. illetve a Vasúti Építészeti Alapítvány 4 fős építész Zsűrit delegál. A zsűritagok maguk közül elnököt választanak. A Zsűri határozatait a jelen lévő tagok többségi szavazata alapján hozza. Döntetlen eredmény esetén az elnök szavazata dönt. A Zsűri megvizsgálja és értékeli a pályázatokat, eldönti és kihirdeti a pályázat eredményét.

A Zsűri döntése - melyet a Zsűri nyilvános jelentése tartalmaz - végleges, fellebbezési lehetőség nincs.

**5. SZAKMAI BIZOTTSÁG**

A zsűrizés előkészítésére Szakmai Bizottság alakul vasúti építészekből. A Bizottság önkéntes alapon végzi el a benyújtott pályázatok bontását, jegyzőkönyvezését, előzetes felülvizsgálatát a versenyszabályok betartása és a bírálati kategóriáknak való megfelelősége vonatkozásában. A Szakmai Bizottság a pályázatok véleményezése nélkül jelenti megállapításait a Zsűrinek.

A pályázatok bírálati kategóriába való sorolásának végső meghatározása a Zsűri kizárólagos megítélése szerint történik.

6. **ÉRTÉKELÉSI SZEMPONTOK**

* Koncepció: Tervezési program, telepítés, környezetbe illesztés, funkció, forma, vasúti technológia egysége.
* Alaprajzi elrendezés, szerkezeti kialakítás, tömeg és homlokzatképzés összhangja a funkcióval.
* A helyi építészeti örökség figyelembevétele, közlekedési emlékek bemutatása.
* Gazdaságosság és fenntarthatóság: alacsony fenntartási költségű, tartós anyagok alkalmazása, beruházási költségek lehetőség szerinti csökkentése, működési költségek optimalizálása.
* Innovatív tervezés és megvalósítás.

**7. Benyújtandó dokumentáció**

* Jelentkezési lap (a kiírással együtt letölthető) a pályázat megnevezésével, adataival, a pályázó adataival, nyilatkozatával, az épület tulajdonosának, üzemeltetőjének megnevezésével és elérhetőségével. A jelentkezési laphoz mellékelni kell a jogerős építési engedély és használatbavételi engedély másolatát. A jelentkezési lapot a mellékelt iratokkal összekapcsolva a csomagoláson belül kell elhelyezni.
* A pályamű megismeréséhez, értékeléséhez, bemutatásához szükséges tervlapok és fotók. (A/3 formátum, kasírozva, mappába foglalva, maximum 6 lapon)
* Műszaki leírás, mely tartalmazza az építmény pontos címét, a tervezés és az építés idejét, az építési engedély és használatbavétel időpontját, a szakági tervezők és a generál kivitelező cég megnevezését, a tervezési program és az építmény rövid ismertetését és jellemző műszaki adatait. (A/3 formátum, kasírozva, a tervlapokkal együtt mappába foglalva, 1 lapon)

A papír alapú dokumentáció mellett a pályázati anyagot digitális formában is el kell készíteni. A tervlapokat, fotókat , műszaki leírást A/2 formátumban, 300 dpi figyelembevételével szerkesztve, írásvédett adathordozón kell beadni ( pdf. és/vagy jpg formátumban ).

**8. ÜNNEPÉLYES EREDMÉNYHIRDETÉS, DÍJÁTADÁS**

Az ünnepélyes eredményhirdetésre, díjátadásra, a pályaművek bemutatására 2016. szeptember végén a Vasúti Építészeti Napok konferencia keretében kerül sor.

Budapest, 2016 augusztus 17.